Nceda!

Ndingayifunda njani iBhayibhile yam?

Owona myalezo ubalulekileyo onokuwufumana!

Yintoni iBhayibhile kwaye kutheni kufuneka ndiyifundile?

IBhayibhile yincwadi kaThixo athetha kuyo nathi. Simamela iliZwi lakhe sifunde nangendlela afuna siphile ngayo. Kuba iliZwi likaThixo liphilile, linamandla okusitshintsha.

Ngako oko, ukufunda iBhayibhile kungayitshintsha impilo yam? Ingantoni iBhayibhile kanye kanye?

IBhayibhile yincwadi yembali, incwadi yomthetho nencwadi egcwele ngamabali, imibongo, izifundo zobomi namazwi entuthuzelo. Ngaphezu konke, libali lothando lukaThixo kuwe nakum.

Iyincwadi enkulu nje, ndingayiqala phi?

Naxa iBhayibhile iyeyona ncwadi inkulu oya kuze uyifunde, iyingqokelela yeencwadi. Zingamashumi amathandathu anesithandathu zizonke ezo ncwadi.

Andisoze ndibenako ukufunda iincwadi ezininzi kangako ebomini bam!

Phola! Yicinge njengethala leencwadi apho ukhetha incwadi ibe nye ofuna ukuyifunda. Akuyomfuneko ukuzifunda zonke ngaxeshanye. Ungafunda nje izahluko okanye iivesi ezithile encwadini ngexesha.

Ndenze njani xa ndingayiqondi?

Musa ukunikezela lula. Qala ngebali ukuzenzela lula! Uya kumangaliswa yindlela ekulula ngayo ukuyifunda iBhayibhile.

Kulungile Masizame!

Masiqale ngebali lenkwenkwe eyabaleka ekhayeni layo ku-*uLuka ^15:°11-14.

Unyana wolahleko

11 Waqhuba uYesu wathi: “Umntu othile wayenoonyana ababini. 12 Yathi ke inci kuyise: ‘Bawo, ndinike isabelo sempahla elilungelo lam.’ Wababela ke impahla leyo. 13 Kwathi, kungekabi ntsuku zingaphi, inci yathatha konke okwayo, yemka kwelakowayo, yaya ezweni elikude, yaza yathi khona apho yayichitha impahla yayo ngokungakhathali. 14 Kwathi yakuba iyichithe yonke, kwabakho indlala enzima kwelo zwe, yaza yaswela nayo.”

Kwenzeka ntoni okulandelayo?

Zifumanele ngokwakho! Funda *uLuka ^15:°11-32.

Ndiza kuyenza njani loo nto!

Landela imiyalelo ekwicandelo “elingeNdlela yokuFunda iBhayibhile”.

Ingaba kunzima? Andizange ndayenza loo nto ngaphambili.

Kufana nokufunda ukuqhuba ibhayisekile! Kuthi kungadlulanga ixesha elininzi, ube sele ukwazi ukuyiqhuba. Vula iBhayibhile yakho, siqalise!

Lunga, lunga, masiqalise!

Indlela yokufunda iBhayibhile

Ukujonga-jonga iBhayibhile kuquka ukukhangela *incwadi, ^isahluko °nevesi. Eyona ndlela ilula yokufunda kukuzama ukufumana umzekelo othile: Masifumane ke *uLuka ^15:°11-32.

Wowu! Imibala iyenza ibe lula ngolona hlobo!

Jonga le miqondiso * ^ ° kwisikrini esimnyama namhlophe.

Khumbula ukuba kukho iTestamente eNdala neTestamente eNtsha.

Inyathelo 1:

Jonga iphepha lesiqulatho elisekuqaleni kwiBhayibhile yakho. Jonga *uLuka! UkwiTestamente entsha. Ngoku tyhila kwiphepha elisekunene.

Uyifumene!

Inyathelo 2:

Funa inombolo yesahluko – inombolo engqindilili ekuqaleni kwecandelo ngalinye. Tyhila amaphepha ude ufike ^kwiSahluko 15.

Ndiyifumene, ndenze ntoni ke ngoku?

Inyathelo 3:

Uyawabona amanani abhalwe kancinane phantse kuyo yonke imigca?

Ewe, ndiyawabona!

La manani abonisa iivesi. Kulo umzekelo sifuna ukufunda ukusuka °kwivesi ye-14. Qhuba ufunde ude ufike °kwivesi 32. Thatha ixesha lakho!

Ewe ndigqibile! Yho, lo mfana undikhumbuza udade wethu! Ukhohlakele ...

Yintoni ofuna ukuyibona ngoku?

Oo! Ndimfumana phi u“Bawo wethu oseZulwini”?

Ukufumana u“Bawo wethu oseZulwini” jonga *uMatewu kwiphepha lesiqulatho. Yincwadi yokuqala kwiTestamente eNtsha. Ngoku jonga inani elibhalwe ngqindilili u ^6.

Emva koko funa amanani amancinane ukusuka ku-°9 ukuya ku-°13.

Tyhini ibingenzimanga le nto!

Njengoko uphumelele iimvavanyo ezimbini zokuqala ngokugqwesileyo, ufanele ukuba nako ukuzifumanela uzifundele nasiphi na isalathiso seBhayibhile. Ziqhelise ukujonga zonke iivesi kwesi sikhokelo!

Oo! Ndiqale phi?

Ingaba ufuna ukuqonda apho yaqala khona yonke le nto? Funda izahluko ezithathu zokuqala zencwadi yeGenesis (EyeziQalo). Yincwadi yokuqala le eBhayibhileni kwaye ikwiTestamente eNdala. Qala kwiSahluko ^1 ivesi °1 uqhube uye kwiSahluko ^3.

Ingaba kulapha uAdam no Efa badibana khona nenyoka?

Ewe, kodwa ungafunda ngako konke oku kunye namanye amabali kwezi zahluko.

Ndikhangele phi xa ndifuna intuthuzelo nesikhokelo?

Zama iiNdumiso. Ungazikhumbula ezinye eziqhelekileyo ezifana *neNdumiso ^23 ne *Ndumiso ^121.

Oo! Ndiyayazi “NguNdikhoyo umalusi wam …”!!!

Injalo ngqo! Ngoku masifunde okunye.

Njengantoni?

Ukuba ufuna ukwazi ngakumbi ngobomi bukaYesu nabafundi bakhe qala ngencwadi kaLuka.

Phofu, incwadi ezine zokuqala zeTestamente eNtsha zibizwa ngokuba zincwadi zeGospile. Ezi ncwadi zixela ibali lobomi bukaYesu emhlabeni ukuqala ekuqaleni ukuya ekugqibeleni.

Zindaba ezimnandi ezo!

Ngokuqinisekileyo! Leyo yintsingiselo yegama elithi “iGospile”. Masiqale ngencwadi kaLuka. Le ncwadi ithetha ngebali lobomi nomsebenzi kaYesu emhlabeni, indlela awabaphilisa ngayo abantu, izinto awabafundisa ngazo ngobukumkani bukaThixo, igqibele ngokubethelelwa kwakhe emnqamlezweni, ukuvuka kwakhe kwabafileyo anyuke aye ezulwini.

Kodwa ndifuna ukwazi okwathethwa nguYesu!

Funda *uMatewu ^5, ^6 no ^7. Kwezi zahluko uYesu usixelela indlela yokuphila, ukuphatha abanye abantu, nendlela eyiyo yokuziphatha ebomini. Incwadi kaMatewu, ekaMarko nekaYohane zisixelela ngobomi bukaYesu emhlabeni.

Indinceda njani iBhayibhile kubomi bam bemihla ngemihla?

IBhayibhile yincwadi yothando lukaThixo kuthi! Sebenzisa ubugcisa bakho bokuhamba ufuna ulwazi ukuze ufumane ezi ncwadana zothando eBhayibhileni.

*INdumiso ^36:°5-9 - Funda ngokulunga kukaThixo.

*INdumiso ^139:°15-16 - Wenziwe ngezandla zikaThixo!

*KwabaseRoma ^8:°38 - UThixo akasiyekeleli!

*1 kaYohane ^4:°19 - Siyathanda kuba uThixo waqala wasithanda.

Hee, ingaba ubusazi ukuba iBhayibhile ifana nokutya komphefumlo?

Njani?

Funda *uYohane ^6:°35.

Ungakwazi ukuzikhumbula zonke izidlo owakhe wazidla ebomini bakho?

Inoba uyadlala!

Ngaphandle kokutya ubungasoze ukhule ube namandla nempilo. Kukwanjalo nakwiBhayibhile. Akunako ukukhumbula yonke into owakhe wayiva okanye wayifunda eliZwini. Ubuya kondliwa yintoni umphefumlo wakho xa ubuvinjwa ilizwi likaThixo?

Ingaba iBhayibhile ayizelanga yimithetho nemigaqo? Kwenzeka ntoni xa siyophula?

Ubusazi ukuba ukulandela imithetho esiyinikiweyo eBhayibhileni kufana nokudlala umdlalo?

Kunje ngokudlala ibhola ekhatywayo okanye eyomnyazi?

Imithetho ikho ukunika wonke umntu ithuba elifanelekileyo lokukhuseleka nokukhokelwa. UThixo wasinika imithetho ukuze sikhuseleke nokusibonisa indlela yokuphila. Jonga ku *EyeMfuduko (iEksodus) ^20:°3-17 usebenzisa imibala (okanye imiqondiso), ulandela amanyathelo 1-3!

Ngoko, ukuze udlale umdlalo kufuneka ufunde imithetho?

Sowutshilo! Nasi isicwangciso sakho sikaThixo ngawe.

*EyeMfuduko (iEksodus) ^20:°3

Umthetho 1:

UThixo ngaphezu kwento yonke!

*EyeMfuduko (iEksodus) ^20:°4-5

Umthetho 2:

Ngubani isithixo sakho?

*EyeMfuduko (iEksodus) ^20:°7

Umthetho 3:

Lumkela ulwimi lwakho!

*EyeMfuduko (iEksodus) ^20:°8-10

Umthetho 4:

Phumla ngomhla wesixhenxe – ngumyalelo lowo!

*EyeMfuduko (iEksodus) ^20:°12

Umthetho 5:

Phatha abazali bakho ngentlonipho!

*EyeMfuduko (iEksodus) ^20:°13

Umthetho 6:

Uze ungabulali!

*EyeMfuduko (iEksodus) ^20:°14

Umthetho 7:

Uze ungakrekezi!

*EyeMfuduko (iEksodus) ^20:°15

Umthetho 8:

Musa uze ungebi!

*EyeMfuduko (iEksodus) ^20:°16

Umthetho 9:

Thetha inyaniso!

*EyeMfuduko (iEksodus) ^20:°17

Umthetho 10:

Musa ukuba nomona!

Mininzi loo mithetho!

Ngoku funda isishwankathelo semithetho kaYesu ku *Matewu ^22:°37-40!

Yintoni kanye isono?

Sicinge isono njengento emdaka okanye ukukhabela ecaleni! Jonga umthetho ku *1 kwabaseKorinte ^9:°24-27

Ngako oko, isono sithetha ukungadlali umdlalo ngokwemithetho?

Ndicinga njalo. Jonga ku *Yohane ^3:°16-17

Emnqamlezweni kwaphalala igazi likaKrestu ukuze sixolelwe izono. Ubethelelo lwakhe lusivumela ukuba siqale ekuqaleni. UThixo uyasosula isibhalo setyala!

Ngako oko xa sisenza okungalunganga, oko “asikokuphela komdlalo”?

Ngokuchanekileyo! Yilento siyibiza ngokuba bubulungisa bukaThixo nofefe lwakhe. Mandiyicacise ngolu hlobo:

Jonga ezi vesi ubone oko ndikuthethayo.

*INdumiso ^32:°1-5

*UMatewu ^18:°21-22

*2 kwabaseKorinte ^2:°7 Baxolele abanye.

Kufuneka ndiyifunde kangaphi iBhayibhile?

Ukuba ikukutya komphefumlo, kulungile ukuyifunda kangangoko unako. Ukuba ufuna ukukhula womelele elukholweni lwakho, kufuneka ukusebenzele oko! Yenza njengoko wenza njalo uYesu:

Kwathi kusesekuseni kakhulu, kusemnyama, wavuka uYesu, waya kuthandaza ngasese.

*UMarko ^1:°35

Qaphela. Makungabikho mabonakude okanye ifowuni ezakuphazamisa!

Isilumkiso!

Ukufunda iBhayibhile kungabutshintsha ubomi bakho!

NjengeLizwi likaThixo libeka imithetho yokuphila, likubonisa iziphumo zokuthobela nokungathobeli.

Ngoko ke ukuba ndenza izinto ezingalunganga, ndingazenzakalisa, ndenzakalise nabanye abantu!

Ngokuqinisekileyo! Ngaphezu koko, likuqinisekisa ngothando olungapheliyo lukaThixo noxolelo lwakhe.

Into emnandi ngesicwangciso sikaThixo kukuba, siyaphumelela!

Ngokuqinisekileyo!

Khumbula!

Ungumntwana kaThixo - *UYohane ^1:°12

UThixo wanikezela ngonyana wakhe ukuze akuhlangule! - *UYohane ^3:°16

Ningamalungu omzimba kaKrestu - *1 kwabaseKorinte ^12:°27

Ukhuselekile ngoba akukho namnye onokohlula kuthando lukaThixo - *KwabaseRoma ^8:°35-39

Ungumntu kuba wonyulwa nguThixo - *UYohane ^15:°16

Zindaba ezimnandi ezi!

UYesu ngumzekelo wakho wokulandela umdlalo wobomi bakho!

Khumbula isitshixo sosindiso siku *Yohane ^3:°16.

Yhooo! Andinako ukulinda de ndiqalise ukufunda iBhayibhile yam ukuze ndikwazi ukulandela isicwangciso somdlalo wobomi bam!

Uncedo neengcebiso ezifumaneka eBhayibhileni

Intlebendwane: Kwabase-Efese 4:29

Ixhala: INdumiso 46

Ubulolo: INdumiso 40:1-3

Ubungqina: UMsebenzi wabaThunywa 1:8

Ukulingwa: 2 kuTimoti 2:22

Ukungaziphathi kakuhle: Kwabase-Efese 5:15-18

Ukuthandana: 1 kaPetros 4:8

Ukuthuka: EkaYakobi 3:8-9

Umsindo: Kwabase-Efese 4:31

Umzimba: 1 kwabaseKorinte 6:19-30, 15:35-37

Unxunguphalo: KwabaseRoma 8:28-39

Uxinzelelo lwabalingane: IZafobe 1:8-19

Published and distributed by the

bible society

of south africa

www.biblesociety.co.za

ISBN 978-0-7982-1982-2 (Epub)

ISBN 978-0-7982-1983-9 (Mobi)

ISBN 978-0-7982-1984-6 (PDF)